Turizm sohasini raqamlashtirish va turistik xizmatlarni yagona platformaga birlashtirish chora-tadbirlari toʻgʻrisida
(resolution, 2026-03-17)

Oʻzbekiston Respublikasi Prezidentining “Respublikaga xorijiy turistlar oqimini keskin oshirish hamda ichki turizmni yanada jadallashtirish chora-tadbirlari toʻgʻrisida” 2024-yil 12-yanvardagi PF-9-son Farmoni ijrosini taʼminlash hamda turizm sohasini raqamlashtirish maqsadida Vazirlar Mahkamasi qaror qiladi: 1. Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi hamda Raqamli texnologiyalar vazirligining xorijiy va mahalliy sayyohlar uchun qulaylik yaratish maqsadida masofadan turib joylashtirish vositalarini band qilish, turoperator hamda turagentlar tomonidan taklif etilayotgan xizmatlar, avtotransport vositalari ijarasi, gid-tarjimon va taksi xizmatlari hamda turizm sohasidagi boshqa xizmatlardan foydalanish imkoniyatini taqdim etuvchi Milliy turizm yagona platformasini (keyingi oʻrinlarda — platforma) ishga tushirish toʻgʻrisidagi taklifiga rozilik berilsin. 2. Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi Raqamli texnologiyalar vazirligi hamda boshqa manfaatdor vazirlik va idoralar bilan birgalikda quyidagilarni amalga oshirish imkonini beruvchi platformani 2025-yil 1-sentabrdan boshlab sinov tariqasida, 2025-yil 1-dekabrdan boshlab toʻliq ishga tushirilishini taʼminlasin: sayyohlarga joylashtirish vositalarini onlayn band qilish va sayyohlar tomonidan baholash; respublikadagi turoperatorlar va turagentlar xizmatlari, shu jumladan, sayyohlarga gid, gid-tarjimon, yoʻriqchi-yoʻl boshlovchi, ekskursiya yetakchilari xizmatlaridan foydalanish; yoʻnalishsiz taksi va avtotransport vositalari ijarasi xizmatlaridan foydalanish; avtobus, avia va temir yoʻl chiptalari, madaniy meros obyektlari, muzeylar va boshqa diqqatga sazovor joylarga kirish chiptalarini xarid qilish; xalqaro va milliy toʻlov tizimlari orqali turistik xizmatlar uchun toʻlovlarni amalga oshirish; turizm sohasiga oid statistik hisobotlarni yuritish va real vaqt rejimida tahlil qilish. 3. Belgilansinki: Oʻzbekiston Respublikasi Turizm qoʻmitasi (keyingi oʻrinlarda — Turizm qoʻmitasi) platformani ishlab chiqish va joriy etish boʻyicha buyurtmachi hisoblanadi; platforma operatori qonunchilikda belgilangan tartibda xarid qilish tartib-tamoyillari natijalariga koʻra tanlab olinadi; platformani ishlab chiqish, texnik qoʻllab-quvvatlash va takomillashtirib borish Turizm qoʻmitasi huzuridagi budjetdan tashqari Turizmni qoʻllab-quvvatlash jamgʻarmasi mablagʻlari hisobidan amalga oshiriladi; platformada joylashtiriladigan maʼlumotlar bazasi mutasaddi vazirlik va idoralarga tegishli axborot tizimlari va maʼlumotlar bazasi bilan integratsiyalashgan holda yuritiladi; jismoniy va yuridik shaxslar oʻz xohishiga kura platformaga ulanishi va unda xizmatlarni joriy etishi mumkin; platforma operatori tomonidan platforma maʼlumotlarining 14 ta xorijiy tilga tarjimasi taʼminlab boriladi. 4. Platformaning uzluksiz va samarali faoliyat koʻrsatishini taʼminlash maqsadida Turizm qoʻmitasi: a) Oʻzbekiston Respublikasi Transport vazirligi bilan birgalikda “Uztrans” yagona interaktiv axborot tizimi, shuningdek, “Oʻzbekiston temir yoʻllari” AJ, “Uzbekistan airways” AJ va boshqa yoʻlovchi tashish litsenziyasiga ega tashkilotlarning elektron chiptalarni xarid qilish tizimlari; Oʻzbekiston Respublikasi Madaniyat vazirligi hamda Madaniy meros agentligi bilan birgalikda madaniyat tashkilotlari, shu jumladan, madaniy meros obyektlari, muzeylar va boshqa diqqatga sazovor joylarga kirish chiptalarini xarid qilish tizimlari; Soliq qoʻmitasi bilan birgalikda platformani Marketpleys reyestriga kiritgan holda Soliq qoʻmitasining tegishli axborot tizimlari bilan integratsiya qilinishini; b) platformani ishlab chiqish va ishga tushirish hamda uni keyinchalik texnik qoʻllab-quvvatlash boʻyicha texnik hujjatlarning ishlab chiqilishini hamda vakolatli organlarda ekspertizadan oʻtkazilishini; joylashtirish vositalari, turoperator va turagentlar, gid (gid-tarjimon), yoʻriqchi-yoʻl boshlovchi va ekskursiya yetakchilari platforma orqali oʻz xizmatlarini yoʻlga qoʻyishlari uchun barcha sharoitlar yaratilishini; platformani modernizatsiya qilish hamda uning uzluksiz faoliyat koʻrsatishini; turizm sohasi subyektlari hamda aholi oʻrtasida platforma imkoniyatlarini doimiy targʻib qilib borishni taʼminlasin. 5. Mazkur qarorning bajarilishini nazorat qilish Oʻzbekiston Respublikasi ekologiya, atrof-muhitni muhofaza qilish va iqlim oʻzgarishi vaziri A.A. Abduxakimov zimmasiga yuklansin.